Radošovský, Marián, poslanec NR SR (2014-12-11):
Ďakujem pekne za slovo. Vážený pán predkladateľ, pani predsedajúca, kolegovia, ktorí tu sedíte, žiaľbohu, zase málo je tu, hoci je tu len obed. Myslím si, že táto predloha zákona je dobrá, a preto hneď na samom začiatku avizujem jej podporu. Táto téma rezonuje v spoločnosti asi 12 rokov. Vzhľadom na tú liberalizáciu, ktorou slovenská spoločnosť prechádza a ktorá má následok to, že ľudia si myslia, že môžu všetko, vždy a všade a za každých okolností, tak prináša aj závažné nové skutočnosti, nové previnenia, nové problémy, ktoré potom, samozrejme, vždycky majú následok ťažkosti v spolunažívaní, mnohokrát aj poškodenie na zdraví. Ja sám som bol tohto roku svedkom takejto situácie, keď pri nevinnej cyklistickej aktivite psi napadli cyklistku. Bolo to nepríjemné, dvaja vlčiaci, ktorí sú štandardne za plotom, v danej chvíli pán bol pod vplyvom alkoholu, mal otvorené dvere a psi jednoducho zaútočili na prvého, ktorého našli, a teda dáma sa, samozrejme, neubránila. Na bicykli ťažko sa brániť takejto situácii. On síce sa slušne ospravedlnil, ale následky, samozrejme, že boli, psi neboli, zistilo sa, že psi neboli, samozrejme, očkovaní, nebolo postarané. To znamená, že následne viete, všetky tie problémy, ktoré peripetie súvisia s dokazovaním, či besnota áno, nie, potom pozorovanie a tak ďalej. Jednoducho tu chýba všade zodpovednosť. Áno, bol som svedkom aj toho, že pražský krysařík jednoducho urobil taký atak, ktorý tiež mal následok, že jednoducho museli dotyční ísť k lekárovi, lebo tak dokázal dohrýzť. Samozrejme, je to vždy, pes je akoby obrazom a prejavom osobnosti svojho majiteľa. A nech sa na mňa nehnevajú a čudujem sa teda mnohým a hlavne mamičkám s malými deťmi, v kočíku 6-mesačné, 9-mesačné dieťa a vedie si pitbulla alebo niečo podobné, ktorý bol vytvorený, toto plemeno bolo vytvorené za účelom robiť problémy, akékoľvek. Niekomu možno pre zábavu, ale jednoducho ten pes je, ako baránok síce vyzerá, ale nikdy nie je baránok. Čiže myslím si, že jedine, žiadne triedenie, žiadne triedenie nepomôže, jedine trestnoprávna zodpovednosť. Mám problém akurát s jednou vecou, ako sa s tým súdy dokážu vysporiadať. Pretože naše súdnictvo zatiaľ má problém vo svojej neskutočnej dĺžke trvania každého prípadu. A keby sa takéto veci od dopravných priestupkov a podobné takéto prehrešky vedeli tak realizovať, ako sa vedia v zahraničí, dneska si spáchal dopravnú nehodu a zajtra si odsúdený, tak nebol by čas ani na korupciu, ani na hlúposti s tým spojené a jednoducho áno, urobil, dovidenia. To isté pri týchto psíkoch, žiadne exaktné nejaké extra dokazovanie. Tento pes pohrýzol, je váš, nesiete si následky. Ale to už nie je na nás, s tým sa musia vysporiadať súdy a nerád by som, aby aj táto legislatívna úprava jednoducho bola raz predmetom výhovorky súdov, že jednoducho „sme zahltení“. Zahltení ste, sudcovia, preto, lebo robíte tak, ako robíte. To je váš problém. Čiže aby som dlho nehovoril, podporujem túto úpravu, lebo je jediná možná a správna na to, aký problém v spoločnosti máme. Ešte poviem predsa len jednu vetu. Myslím si, že zavedenie poplatkov za psa nie je v tomto smere korektné a správne. A mnohokrát som vlastne interpelovaný od ľudí, od tých, ktorí ma poznajú, ktorí sami vedia, že aj ja chovám psy a nie jedného, že poplatky za psa sú daňou, miestnou daňou, ktorá vie byť, samozrejme, aj využitá, aj zneužitá. Ale vždy padne otázka, a prečo sa neplatí na mačky daň, ktoré tak isto šíria choroby a neviem čo všetko ostatné, ale robia aj užitočnú činnosť, a neplatí sa daň, ja neviem, za sliepku, za kohúta, za papagája, za čokoľvek. Aj trebárs za holuby. Čiže ako takéto, takýto typ daní je podľa mňa ako niečo, niečo prežité, smiešne a treba to odstrániť. Preto to hovorím pri tomto prípade, lebo sa to týka psov. A nijako to nelimituje množstvo chovaných psov, nijako to nelimituje. Kto sa rozhodne mať psa, tak ho má, kto sa rozhodne mať 10 psov, tak ich má desať. Problém je, a tu kolega je veterinár, vie, že čo to znamená potom, čo sa týka evidencie a ostatných vecí. Ale ten miestny návrh som nepodporil, lebo nebol dotiahnutý veterinárne do konca dobre. Preto som ho nepodporil, ten, ktorí ste dávali, pán spravodajca. Lebo toto je veterinárny problém a ten je vážnejší a ten treba dotiahnuť do konca. Potom taký problém, keď takto sa to dotiahne, som to ochotný podporiť kedykoľvek a presvedčiť celý klub, že to treba podporiť. Len veterinár musí byť ten človek, ktorý má právo prísť do chovu, pozrieť, skontrolovať, nebolo to ešte dobre dotiahnuté. Potom sa môžeme o tom porozprávať. Čiže k tomuto zákonu, ďakujem, podporujem.